આતંકવાદીઓ માટે ‘માય-બાપ’ ગણાતો પાકિસ્તાન દેશ આજે પણ તેમના દેશમાં આશરો લઇ રહેલા આતંકી સંગઠનોને રૂપિયાની સીધી સહાય નથી કરી શકતો. પણ પાકિસ્તાનની ગુપ્તચર સંસ્થા ISI (ઇન્ટર-સર્વિસ ઇન્ટેલીજન્સ)ની મદદથી અનેક આતંકવાદી સંગઠનો દુનિયાના અનેક દેશોમાં મોટા પાયે અલગ અલગ ડ્રગ્સની નિકાસ કરવા લાગ્યા છે. ડ્રગ્સના કારોબારથી મળેલા રૂપિયા આતંકવાદ પાછળ વપરાય છે. આ રકમ કેટલી હોય છે તેનો અંદાજ માત્ર તેના પરથી લગાવી શકાય છે કે, જૈશ-એ-મહોમદ નામના આતંકી સંગઠને ઓગષ્ટ ૨૦૧૮ પહેલાના ત્રણ મહિનામાં દરિયાઇ માર્ગે ગુજરાતમાં ૪૫૦૦ કરોડ રૂપિયાનું હેરોઇન ઘૂસાડ્યું હતુ. આ ઘટસ્ફોટ હાલમાં જ ગુજરાતની ATS (એન્ટી ટેરરિસ્ટ સ્કવોડ)એ કર્યો છે.ડ્રગ્સની આ ફેક્ટરીઓ પાકિસ્તાનના બવાહલપુર નામના શહેરની આસપાસ ધમધમી રહી છે. ભૌગોલિક રીતે બવાહલપુર રણના છેડે આવેલું શહેર છે. જો કે, આજથી એક દાયકા પહેલા આતંકવાદી સંગઠનો ડ્રગ્સની જગ્યાએ અપહરણ અને લૂંટ કરીને ફંડ એકઠું કરતા હતા.